THMUI คว้างานวางท่อภาคใต้ หนุน Backlog ทะลุ 200 ลบ. ใจป้ำแจกปันผลระหว่างกาล 0.025 บ./หุ้น
THMUI คว้างานโครงการวางท่อที่ภาคใต้ หนุน Backlog ทะลุ 200 ลบ. ใจป้ำแจกปันผลระหว่างกาล 0.025 บ./หุ้น
18 พ.ค. 2561

นายทชากร ลีลาประชากุล ประธานเจ้าหน้าที่บริหาร บริษัท ไทยมุ้ย คอร์ปอเรชั่น จำกัด (มหาชน) หรือ THMUI เปิดเผยว่า ปัจจุบันบริษัทฯมีงานในมือ (Backlog) มากกว่า 200 ล้านบาท โดยคาดว่าจะรับรู้รายได้ในในไตรมาส 2 ของปีนี้สูงถึง 80% ซึ่งเป็นงานเซ็นสัญญารับงานโครงการวางท่อประปาบางส่วนที่จังหวัดภูเก็ต และจังหวัดพังงา มูลค่าโครงการรวมประมาณ 165 ล้านบาท
โดย ปัจจุบันอยู่ระหว่างดำเนินการ คาดว่าจะแล้วเสร็จ และส่งมอบงานภายในกลางปีนี้ ซึ่งจะเป็นตัวสนับสนุนการรับรู้รายได้ในไตรมาส 2/61 เข้ามาทันที และได้รับงานลวดสลิงและบริการเปลี่ยนลวดสลิงจากลูกค้ากลุ่มโรงไฟฟ้า มูลค่า 30 ล้านบาท เป็นสัญญาระยะยาว 3 ปี และลูกค้ากลุ่มท่าเรือขนาดใหญ่ในแหลมฉบัง มูลค่า 30 ล้านบาท เป็นสัญญาระยะยาว 2 ปี เข้ามาเสริมงานในมือให้แข็งแกร่งขึ้น  นอกจากนี้ บริษัทฯ ได้อานิสงส์จาก โครงการระเบียงเศรษฐกิจพิเศษภาคตะวันออก (EEC) และอื่นๆ จึงปรับเป้าผลประกอบการทั้งปี 2561
ทั้งนี้ บริษัทฯตั้งเป้ารายได้เติบโตเพิ่มขึ้นไม่ต่ำกว่า 30% จากเมื่อต้นปีที่ผ่านมาวางไว้จะเติบโตไม่ต่ำกว่า 20% เมื่อเทียบกับปี 2560 รายได้อยู่ที่ 387.36 ล้านบาท กำไรสุทธิ 21.34 ล้านบาท อีกทั้ง คณะกรรมการบริษัทฯ มีมติอนุมัติจ่ายเงินปันผลระหว่างกาล จากกำไรสะสมของบริษัทฯ ในอัตราหุ้นละ 0.025 บาท ประกาศวันที่ไม่ได้รับสิทธิปันผล (XD) วันที่ 1 มิถุนายน 2561 และวันที่จ่ายปันผล 15 มิถุนายนนี้ ตอกย้ำความเชื่อมั่นผู้ถือหุ้นที่ให้การสนับสนุนบริษัทฯ ด้วยดีเสมอมา